**Zápisnica z mimoriadneho rokovania**

**Miestneho zastupiteľstva Mestskej časti**

**Bratislava- Devínska Nová Ves**

**Dňa : 25.augusta 2022 – prostredníctvom videokonferencie**

Začiatok : 17:07 hod Koniec : 17:50 hod

Začiatok rokovania otvoril starosta pán Dárius Krajčír. Všetkých, ktorí sa pripojili k rokovaniu privítal a konštatoval, že MZ je uznášania schopné.

**Prihlásených k rokovaniu** : 9 poslancov

**Ospravedlnení poslanci** : Peter KOLEGA, Mgr. Dana HLAVÁČOVÁ VANKOVÁ a Adrián JANKOVIČ

Starosta vyzval prítomných, či súhlasia s programom MZ prípadne či chcú tento program doplniť. Keďže nikto sa neprihlásil do rozpravy k programu, vyzval prítomných na hlasovanie.

**Hlasovanie o predloženom** **programe :**

**UMZ 76/8/2022**

**Hlasovanie** :

Prítomní : Za Proti Zdržal sa Nehlasoval

9 9 0 0 0

**Bod č. 1 ) Voľba členov návrhovej komisie, overovateľov zápisnice a určenie zapisovateľa.**

**Návrhová komisia :** Bc. Jozef TITTEL, Mgr. Rastislav TEŠOVIČ a Mgr. Lenka HLAVÁČOVÁ

**Overovatelia zápisnice** : Mgr. Beata JANATOVÁ a Bronislava KRAVÁRIKOVÁ

**Zapisovateľka**: Zdenka Paďourová

**UMZ 77/8/2022**

**Hlasovanie :**

Prítomní : Za Proti Zdržal sa Nehlasoval

9 9 0 0 0

**Bod č.2) Schválenie výpožičky nebytového priestoru z dôvodu hodného osobitného zreteľa v objekte Kina Devín pre Mestskú políciu hlavného mesta SR Bratislavy**

**Starosta** : Výpožička sa netýka celého objektu Kina DEVÍN. Jedná sa iba o časť objektu. Je to bývalý služobný byt, ktorý sa nám podarilo v priebehu minulých mesiacov zrekonštruovať. Po pracovných stretnutiach aj s pánom náčelníkom MsP, je to vyhovujúci priestor pre stanicu Mestskej polície v Devínskej Novej Vsi. Momentálne sa ukončujú práce na interiéri. Prišlo k výmene nevyhnutných prvkov, ako sú okná a výmena elektroinštalácie. Ďalej nové prostriedky na kúrenie tak, aby bolo všetko zabezpečené pre plne funkčnú stanicu .Samozrejme aj sociálne zariadenie. Podľa posledných stretnutí je stav vyhovujúci. Budúci týždeň budeme mať obhliadku finálneho stavu. Bola nám zaslaná žiadosť Mestskej polície, kde už sme deklarovali, že tento priestor je vhodný a bude od septembra pripravený. Som veľmi rád a chcel by som sa aj pánovi náčelníkovi poďakovať, pretože nie je to len o priestore, ale hlavne o Mestskej polícii, či dokáže kapacitne a akým spôsobom rozdeliť sily a prostriedky. Devínska Nová Ves je jedna z mestských častí, kde sa takáto stanica otvára. Sme radi, že naša mestská časť mohla tento priestor poskytnúť. Myslím si, že čo sa týka samotnej policajnej stanice v Devínskej Novej Vsi všetci vieme, že je to nevyhnutné, vzhľadom na počet obyvateľov našej mestskej časti. Miesto je ideálne vzhľadom na dopravný uzol a vzhľadom na to, že sa v blízkosti nachádzajú aj zástavky MHD. Je tu kľúčový uzol ŽSR a sme blízko časti Kolónia, ktorá je značne zaťažená aj mnohými priestupkami v rámci Devínskej Novej Vsi. Dúfam, že po hlasovaní v dnešnom zastupiteľstve bude priestor slúžiť tak, ako má. Budeme sa maximálne snažiť pomôcť zo strany našej mestskej časti v prípade akýchkoľvek úprav, ktoré tam budú nevyhnutné.

**Poslanec Antal** : Chcem sa Vám pán starosta aj mestskej časti pekne poďakovať, všetkým kolegom aj kolegyniam, ktorí sa zúčastnili na tomto projekte. Samozrejme aj môjmu kolegovi a mestskému poslancovi pánu Tešovičovi za pomoc z pozície mestského poslanca. Cesta získania tohto priestoru bola dlhá, keďže viete, že o pracovisku mestskej polície sa diskutovalo už niekoľko rokov a hľadal sa aj vhodný a vyhovujúci priestor. Vzhľadom k tomu, že priestor ktorý je na ulici Štefana Králika 1, je absolútne nevyhovujúci pre činnosť kolegov z mestskej polície. Preto som veľmi rád, že sa našiel takýto priestor. Tak ako povedal pán starosta, aj geograficky je umiestnenie tohto priestoru pre nás veľmi vyhovujúce. Je to aj z hľadiska toho, čo sa tam všetko nachádza. Budeme samozrejme aj bližšie obyvateľom nielen Kolónie, ale aj priľahlých častí Devínskej Novej Vsi. Samozrejme, ani zo sídliska to tam nebude ďaleko. Vzhľadom na kapacitné možnosti, začneme tak ako sme začali aj v iných mestských častiach, kde už postupne otvárame takéto pracoviská. Devínska Nová Ves nie je prvou stanicou ako iste viete. Otvorili sme už pracovisko v Rači, nedávno pracovisko v Rusovciach. Otvárame pracovisko v Pentagone - čo chvíľa. To znamená, že z hľadiska trieštenie síl a prostriedkov, bude chvíľu trvať než sa to nejakým spôsobom rozbehne. Pracovisko samozrejme bude slúžiť aj na to, aby sme mohli prijímať občanov z hľadiska podávania nejakých oznámení a konzultácií, ak by potrebovali. Určíme úradné hodiny, ktoré budú dostupné . Budeme ich zdieľať nie iba na stránke Mestskej polície, ale verím tomu, že nám pomôže aj mestská časť. Linka 159 bude funkčná tak, ako bola aj doteraz. To znamená, že v prvom rade vyzývame občanov, že v prípade akéhokoľvek podnetu, alebo problému, alebo zisteného nezákonného stavu je potrebné vždy zavolať v prvom rade linku 159. Priestory budú využívať prevažne okrskári. Budeme zo začiatku slúžiť nielen z Devínskej Novej Vsi, ale predpokladám aj z Devína, vzhľadom k tomu, že Devínska Nová Ves a Devín majú k sebe najbližšie. Tak ako je dohoda s pánom primátorom. Budeme sa zameriavať na ďalšie mestské časti. Verím, že Mestskú políciu je vidieť v Devínskej a postupom času ju budeme vidieť viac a viac. Budeme sa zameriavať aj na ďalšie mestské časti. Ešte raz vám veľmi pekne ďakujem .

**Poslanec Žatko** : Na moju prvú otázku ste už pán starosta odpovedali v úvodnom slove tak isto, ako pán Antal. Som veľmi rád, že to bude základ budúcej stanice Mestskej polície a chcem sa aj touto cestou poďakovať kolegovi, poslancovi a náčelníkovi Mestskej polície Miroslavovi Antalovi. Toto zriadenie stanice Mestskej polície Devínskej Novej Vsi je niečo, čo sme všetci dlhodobo žiadali a čo obyvatelia našej mestskej časti potrebujú. Za tento materiál budem hlasovať, keďže je to vec potrebná pre Devínsku Novú Ves. Mám jednu formálnu pripomienku k materiálu. Z celého materiálu nie je jasné, ktorá časť sa vlastne prenajíma. Je tam uvedený nákres, ale nie je z toho jasné, že ktorú časť, lebo je tam 85m2a celý pôdorys je cca 450m2. Bolo by dobré to farebne rozlíšiť, o ktoré priestory konkrétne ide. Ďalšia vec je otázka na pána starostu: Ja chodím denne okolo tejto nešťastnej budovy do práce a dlhodobo tam visí plagát, že zriaďujeme komunitné centrum. Chcem sa spýtať, či to ešte stále platí, či zriadenie stanice Mestskej polície ovplyvní nejako tento zámer.

**Starosta**: Ja potom odpoviem nakoniec .

**Poslanec Tešovič**: Ja sa naozaj chcem poďakovať. Toto je krásna vec a ukážkový príklad toho, ako sa dokáže podariť jedna potrebná a dobrá vec, keď sa dajú hlavy dohromady. Ako starosta, ako úrad, pán náčelník Mestskej polície a aj moji kolegovia na meste. Aj kolegovia na dnešnom zastupiteľstve. Myslím, že tu nie je nikto, kto by mal nejaké výhrady. Myslím, že sa tu ukázala normálna kolektívna práca, kde na konci je tento výsledok. Ja mám ešte jednu takú otázku. Máte premyslené nejaké využitie spolupráce Dohľadového centra a stanice Mestskej polície? My sme dali Devínskej tie oči a teraz im dáme aj nohy. Bolo by dobré, aby tie oči s tými nohami boli skoordinované. Ďakujem .

**Poslanec Antal** : Ak môžem reagovať. Určite aj na tejto koordinácii pracujeme s pánom starostom . Čo sa týka Dohľadového centra aj čo sa týka kamerového systému, hľadáme možnosti a riešenia aj prepojenia na Mestskú políciu, hlavne technické. Dohoda s pánom starostom je. Pokiaľ technické riešenie to umožní, tak samozrejme ideme do toho. Pre nás je dôležité už to, že budeme pôsobiť v Devínskej Novej Vsi, to je prvá vec a druhá je to, že samozrejme ak je niekto gestorom kamerového systému, tak my ako Mestská polícia máme právne možnosti ako získať tieto záznamy v prípade zistených protiprávnych konaní a v zmysle zákona si ich vyžiadať. Bol by som rád, aby to prepojenie bolo na naše operačné stredisko, ktoré máme zriadené v Dúbravke a pracovisko kamerového systému, kde máme na to technické možnosti a všetky vymoženosti. Ak sa nájde spôsob prepojenia, že vieme vyviesť nejaký záznam a obraz na toto pracovisko, tak určite s pánom starostom aj s jeho kolegami nájdeme riešenie. Čo sa týka priestoru, my na základe zmluvy ho 1.9. 2022 získame do nájmu a od tohto dátumu začneme zariaďovanie. Začneme aj s ochrannými prvkami tak, aby pracovisko bolo zabezpečené aj počas neprítomnosti. Verím, že v najbližšom čase budeme posilňovať nie len personálne ale aj technologicky všetko doriešime.

**Starosta** : Čo sa týka otázky pána Žatka , myslím, že je časť vyznačená v plániku dosť zreteľne - o ktorú časť budovy sa jedná. Čo sa týka účelu, tak ten je tiež jasne uvedený v článku 1 bod č.3. Pre pána poslanca Tešoviča chcem povedať, že Dohľadové centrum má prepojenie, ako už spomínal aj pán poslanec Antal. Čiže tá previazanosť aj spolupráca tam bude.

Na otázku pána poslanca Žatka, ku komunitnému centru chcem povedať, že naďalej platí. Komunitné centrum je zamýšľané inak, ako si možno mnohí myslia a chápu a ako je na Slovensku vnímané. Je to pre občianske združenia v Devínskej Novej Vsi a tým nie je dotknuté fungovanie centra do budúcna. Mestská polícia má samostatný priestor a myslím si, že je to práve vhodné, keď majú občianske združenia so svojimi členmi aj deťmi blízko políciu, ktorá je tam aj v dňoch pracovného kľudu. Pomoc je vždy nablízku.

**ZS a poslankyňa Janatová** : Ja chcem iba doplniť, keď už sú tu tie potešujúce správy. Dovoľte mi ešte jednu : Viete veľmi dobre, že som dlhodobo pôsobila v Hasičskom záchrannom zbore a ďalej aj pôsobím v tejto oblasti. Dozvedela som sa práve, že z Plánu obnovy by mala byť realizovaná nová hasičská stanica. Kúsok od Metra resp. pri policajnej škole. Bolo to schválené v rámci Plánu obnovy. Bezpečnosť v rámci našej Devínskej Novej Vsi bude teda ešte väčšia. Samozrejme, že v tejto novej hasičskej stanici bude môcť byť aj výšková hasičská technika . Dnes mala technika problém trošku prejsť cez tunel v Dúbravke. Takže Devínska sa bude stávať, čím ďalej bezpečnejšou mestskou časťou pre všetkých našich občanov.

**Hlasovanie** :

**UMZ 78/8/2022**

**Hlasovanie** :

Prítomní : Za Proti Zdržal sa Nehlasoval

9 9 0 0 0

**Bod č. 3) Schválenie nájmu pozemkov z dôvodu hodného osobitného zreteľa a Zmluvy o uzavretí budúcej nájomnej zmluvy na prenájom pozemkov Rakyta Land Development a.s.**

**Starosta** : Materiál bol prerokovaný v komisii legislatívy a financií. Uznesenie bolo prijaté s odporúčaním pre MZ schváliť tento nájom tak, ako bol predložený. Je to štandardný postup, ktorý MČ momentálne volí pri projektoch, ktoré sa v Devínskej Novej Vsi nachádzajú. Nielen pre to, že je to pozemok MČ, ale práve preto, že sa jedná o rozvoj MČ, kde si MČ v rámci zmluvy o budúcej zmluve určuje podmienky a ďalší postup v rámci rozvoja. Zmluvu máte v rámci prílohy materiálu. Čo sa týka tohto projektu bol prerokovaný aj v rámci Komisie výstavby MČ. K tomu vám možno môže povedať pani zástupkyňa viac informácií. Jedná sa teda o obytný súbor RAKYTA. Táto zmluva sa týka najmä súhlasu MČ, ku komunikáciám. Investor chce vybudovať prístupové komunikácie v tomto území. Budú slúžiť majiteľom pozemkov, všetkým obyvateľom Devínskej Novej Vsi v tomto území.

**ZS a poslankyňa Janatová :** My sme tento projekt v komisii mali. Boli tam nejaké výhrady iného charakteru k týmto komunikáciám. Týkalo sa to architektonickej vizáže navrhovaných domov a  protihlukovej štúdií. Developer to z veľkej časti akceptoval. Čo sa týka týchto komunikácií ja si myslím, že toto je najideálnejší spôsob, akým zabezpečiť v podstate vybudovanie či už inžinierskych sietí, tak aj komunikácií. Myslím si, že veľmi veľa občanov má v tejto časti svoje pozemky. Má to dve výhody. Budeme mať nájom po dobu realizácie a druhá vec je, že naozaj investor zrealizuje siete a cesty, ktoré vlastne zhodnotia tie pozemky občanov Devínskej Novej Vsi. Myslím si, že toto je najideálnejší spôsob, ktorý sa vedel nájsť.

**Poslanec Žatko** : Ja mám dve otázky . Prvá je tá, že pozemky sú vo vlastníctve MČ. Prečo po vybudovaní komunikácií ich investor prevedie do vlastníctva mesta a nie MČ ? Druhá otázka je, že tu v dôvodovej správe je uvedené, že MČ odmietla poskytnúť spoločnosti RAKYTA súhlas podľa vyhlášky Ministerstva ŽP bez toho, aby udelenie súhlasu schválilo MZ MČ Devínska Nová Ves. Moja otázka je, či by tento súhlas nemal byť samostatným bodom v uznesení. Podľa mňa by to bolo vhodnejšie.

**Poslanec Kovarik** : Keďže tento zámer je lokalizovaný na jednej z plôch, ktorú som navrhoval na zmenu v Územnom pláne mesta, ktorý bohužiaľ nie dobre podchytil nejaké prírodne zachované plochy, ktoré sa v priestore nachádzajú. Na foto satelitných snímkach vidíme, že v tomto priestore sa nachádza v tých poliach taký zelený podmáčaný pás . Je to mokraď. To bol jeden z dôvodov, prečo som sa snažil dostať do zmien Územného plánu. Práve tá jedna z komunikácií prechádza cez tento priestor dôležitý pre meniacu sa klímu a sucho. Ozaj považujem za neprípustné autorizovať plán, ktorý v podstate zlikviduje časť mokrade. Bolo by ozaj vhodné toto zmeniť a rešpektovať mokraď, ktorá sa tu nachádza. Keďže je to postavené takto, ja nebudem môcť toto podporiť. Je evidentné, že to smeruje k tomu, že táto mokraď by bola zlikvidovaná touto výstavbou. Je to významný krajný prvok, ktorý je treba zachovať.

**Starosta** : Čo sa týka otázky ohľadne ďalšieho postupu a zverenia komunikácií. Tak je nastavená legislatíva Bratislavy. To znamená, že investor odovzdáva alebo prioritne zveruje komunikácie, ktoré vybuduje na akýchkoľvek pozemkoch obci. V tomto prípade je obec hlavné mesto. Hlavné mesto následne tie komunikácie, ktoré sú v kategórii, ktorá patrí mestským častiam, zveruje mestským častiam. Čo sa týka samotného Územného plánu a ďalších vecí, tak v tomto prípade chápem aj kolegu Kovaríka a jeho pripomienku. V rámci komisie zaznelo viacero pripomienok a to, že bola žiadosť podaná akurát v čase keď je aktuálny Územný plán taký aký je a investor pracuje podľa tohto v súčasnosti platného Územného plánu, my ho musíme rešpektovať. Mestská časť si tiež nemôže dávať podmienky do budúcna, ale môže dávať iba podmienky vzhľadom na aktuálny platný právny stav. To, že si na to upozornil je dobre, pretože aj na takéto veci je treba dopredu myslieť. Práve preto je to aj na rokovaní MZ, aby sme si takéto veci povedali a aby sme sa k tomu vyjadrili. Nemá o tom rozhodovať iba jeden úrad alebo jeden človek, ale má to ísť práve týmto procesom aj v rámci napríklad komisií. Tie zmeny a doplnky sa nejakým spôsobom pripomienkujú. Čo sa týka zmien Územného plánu, tam by som možno povedal, že treba pozerať na to a to by sa k tomu asi vyjadrili právnici, že prebehli v dosť dlhom časovom úseku jednoduché, pozemkové úpravy, kde tí obyvatelia dostali v rámci rôznych zámen pozemky jasné a dané. Ja dostávam permanentne dotazy, že kedy otvoríme túto tému a tému týchto pozemkov. Mnoho obyvateľov, práve po tých jednoduchých úpravách, tam má svoje pozemky a očakáva, že ich bude môcť plnohodnotne využívať. To je v podstate proces, ktorý my momentálne riešime. Tak to je z mojej strany, aby ste vedeli, že evidujem tieto pripomienky v rámci životného prostredia aj v rámci výstavby. Chcem, aby ste to nebrali ako konečný postup. Myslím si, že keby takto každá mestská časť pristupovala k materiálu, že dáva návrh zmluvy o budúcej zmluve do materiálu na MZ a otvára diskusiu, ktorá je omnoho viac transparentná a verejná, tak by sme na Slovensku boli úplne niekde inde. Týmto spôsobom a touto zmluvou sa práve snažíme chrániť nie iba záujmy MČ, ale hlavne ich obyvateľov.

**UMZ 79/8/2022**

**Hlasovanie** :

Prítomní : Za Proti Zdržal sa Nehlasoval

9 8 1 0 0

**Bod č. 4 Rôzne :** K bodu rôzne nevystúpil žiadny poslanec .

**Starosta** : Ďakujem vám veľmi pekne, že ste sa aj počas tohto letného času a počas svojich pracovných povinností, zúčastnili na dnešnom mimoriadnom zasadaní MZ. Bolo zvolané formou videohovoru aj z dôvodu toho, že niektorí naši kolegovia majú pozitívny test na Covid . Ešte raz vám ďakujem, že ste sa na rokovaní zúčastnili a želám vám príjemný zvyšok dňa, príjemný víkend a vidíme sa najneskôr na budúcom zasadnutí.

***Ing. Mária KOPRDOVÁ Dárius KRAJČÍR***

*prednostka úradu starosta mestskej časti Bratislava-Devínska Nová Ves Bratislava-Devínska Nová Ves*

**Overovatelia zápisnice** Mgr. Beata JANATOVÁ ....................................................

Bronislava KRAVÁRIKOVÁ .................................................

zapísala :